
Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.
Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Lietuvos kariuomenės Depų tarnybos (toliau – Perkančioji organizacija) vykdomo pirkimo Nr. 9271260 „Naktinio matymo prietaisų kalibravimo sistema” (toliau – Pirkimas) dokumentų atitikties Įstatymui ir su jo įgyvendinimu susijusiems teisės aktams peržiūra (peržiūra prevenciniais tikslais atliekama tam tikra apimtimi, nevertinant Pirkimo techninėje specifikacijoje nustatytų Pirkimo objektui keliamų reikalavimų).
Tarnyba, prevencine tvarka peržiūrėjusi Pirkimo dokumentus, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl Kvalifikacijos reikalavimų
Pirkimo sąlygų 4 priedo 2 lentelės „Kvalifikacijos reikalavimai“ skiltyje „Atitiktį pagrindžiantys dokumentai“ nurodyta pateikti: „Pateikti per pastaruosius 3 metus arba per laiką nuo tiekėjo įregistravimo dienos (jeigu tiekėjas veiklą vykdė mažiau nei 3 metus) parduotos bent 1 (vienos) matavimo, bandymo, tikrinimo, kalibravimo ar techninės priežiūros įrangos, skirtos optiniams, elektrooptiniams, infraraudonųjų spindulių, termoviziniams, naktinio matymo ir (ar) kitiems panašaus pobūdžio prietaisams ar sistemoms, sąrašą <...>“.
Įstatymo 47 straipsnio 7 dalyje numatyta, kad: „Tiekėjo kvalifikacijos reikalavimai nustatomi pagal Viešųjų pirkimų tarnybos patvirtintą tiekėjo kvalifikacijos reikalavimų nustatymo metodiką“ (toliau – Metodika). Metodikos 16.2 papunkčio dalyje „Dokumentai“ nustatyta: „(Viešųjų pirkimų įstatymo 51 straipsnio 7 dalies 2 punktas): pagrindinių per paskutinius 3* metus patiektų prekių sąrašas, kuriame nurodytos prekių bendros sumos, datos ir prekių gavėjai (tiek viešieji, tiek privatieji). Pirkimo vykdytojas gali reikalauti kartu pateikti užsakovų pažymas, kuriose būtų nurodytos prekių bendros sumos, datos ir vieta, prekių gavėjai, ar prekės buvo pristatytos [ir sumontuotos] tinkamai“.
Atsižvelgiant į aukščiau nurodytą, rekomenduotina tikslinti Pirkimo sąlygų 4 priedo 2 lentelės „Kvalifikacijos reikalavimai“ nurodytus atitikį pagrindžiančius dokumentus.

2. Dėl Sutarties sąlygų
 Pirkimo Prekių pirkimo-pardavimo sutarties ” (toliau – Sutartis) specialiųjų sąlygų 12.1.2 papunktyje nustatyta, kad „Pirkėjas turi teisę vienašališkai nutraukti Sutartį, raštu įspėjęs Tiekėją prieš ne trumpesnį nei 10 (dešimties) dienų terminą, jeigu nustatomi dideli arba nuolatiniai esminės Sutarties sąlygos vykdymo trūkumai arba Tiekėjas padaro esminį Sutarties pažeidimą”. Sutarties specialiųjų sąlygų 10.2 papunktyje nustatytas didelis arba nuolatinis esminės Sutarties sąlygos vykdymo trūkumas iš esmės sutampa su Sutarties specialiųjų sąlygų 12.2 papunktyje nustatytu esminiu Sutarties pažeidimu. Sutarties specialiųjų sąlygų  10.2.1 ir 12.2.1 papunkčiuose nustatytas tas pats atvejis, t. y.  Tiekėjui vėluojant pristatyti Prekes daugiau kaip 15 (penkiolika) darbo dienų nuo Sutarties specialiųjų sąlygų 4.1.1 punkte nurodyto termino . Pagal Sutarties specialiųjų sąlygų 9.3.1 papunktį, nutraukus Sutartį dėl esminio Sutarties pažeidimo, nustatyto Sutarties Specialiųjų sąlygų 12.2.1 papunktyje,  Tiekėjui taikoma 10 proc. dydžio bauda nuo pradinės Sutarties vertės be PVM, tačiau nutraukus Sutartį dėl didelio arba nuolatinio esminės Sutarties sąlygos vykdymo trūkumo, nustatyto 10.2.1 papunktyje netesybos Sutartyje nenumatytos. Be to, Sutarties Bendrųjų sąlygų 22.2. papunktyje nurodyta, kad „<...> Tiekėjas įsipareigoja Pirkėjui sumokėti likusią dalį Specialiosiose sąlygose nurodyto dydžio baudos ir atlyginti nuostolius, susijusius su Sutarties nutraukimu, kiek jų nepadengia Sutarties įvykdymo užtikrinimas <...>“. Atsižvelgiant į tai, nėra aišku, ar konkrečiu atveju, atsiradus šioms aplinkybėms ir nutraukus Sutartį, Perkančioji organizacija pasinaudotų Sutarties įvykdymo užtikrinimu, numatytu Sutarties Specialiųjų sąlygų 8.1.2 papunktyje, ir taikytų 10 proc. baudą pagal 9.3.1 papunktį (kiek jos nepadengia Sutarties įvykdymo užtikrinimas), ar Sutartis būtų nutraukiama dėl didelio arba nuolatinio esminės Sutarties sąlygos vykdymo trūkumo, Perkančioji organizacija pasinaudotų Sutarties įvykdymo užtikrinimu ir netesybos tiekėjui taikomos nebūtų. 
 Rekomenduojama patikslinti Sutarties projekto 10.2 ir 12.2 papunkčių sąlygas, aiškiai atskiriant, kokie tiekėjo veiksmai ar neveikimas laikomi dideliais arba nuolatiniais esminės Sutarties sąlygos vykdymo trūkumais, o kokie – esminiais Sutarties pažeidimais.
Taip pat pažymėtina, kad pagal Sutarties specialiųjų sąlygų 9.3.1 papunktį, nutraukus Sutartį dėl esminio Sutarties pažeidimo, nustatyto Sutarties Specialiųjų sąlygų 12.2.1 – 12.2.18 papunkčiuose, Tiekėjui taikoma 10 proc. dydžio bauda nuo pradinės Sutarties vertės be PVM. Tuo tarpu Sutarties specialiųjų sąlygų 9.4 papunktyje nustatyta, kad Už Sutarties specialiųjų sąlygų 12.2.16 papunkčiuose nustatytų įsipareigojimų nesilaikymą tiekėjui taikoma 5 (penkių) procentų dydžio bauda nuo pradinės Sutarties vertės be PVM už kiekvieną pažeidimo atvejį. Sutarties specialiųjų sąlygų 12.2.16 papunktis yra nustatytas ir kaip esminis Sutarties pažeidimas, todėl nėra aišku, kokiu atveju, atsiradus šioms aplinkybėms būtų taikoma 5 proc. bauda už kiekvieną pažeidimo atvejį pagal 9.4 papunktį, jei Sutartyje yra numatytas nutraukimas ir 10 proc. bauda pagal 9.3.1 papunktį 
Atsižvelgiant į tai, rekomenduojame tikslinti Sutarties nuostatas.
Taip pat rekomenduojame susipažinti su Tarnybos parengtu informaciniu pranešimu „Prekių ir Paslaugų viešojo pirkimo-pardavimo sutarčių tipinių sąlygų korekcijos dėl esminių vykdymo trūkumų“ bei Dažniausiai užduodamu klausimu ir informacija „Kuo savo prasme ir pasekmėmis skiriasi dideli arba nuolatiniai esminės sutarties sąlygos vykdymo trūkumai nuo esminių sutarties pažeidimų? Ar jie gali sutapti? – Viešųjų pirkimų tarnyba”.
    
Atsižvelgdama į tai, kas nurodyta, Tarnyba rekomenduoja peržiūrėti ir patikslinti Pirkimų dokumentus pagal šioje Rekomendacijoje pateiktas pastabas. Primename, kad Perkančioji organizacija patikslinusi Pirkimo dokumentus, turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis.
Pažymėtina, kad visais atvejais sprendimą dėl tolimesnio Pirkimo procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:1] ir 4[footnoteRef:2] dalių nuostatomis. [1:  Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti.]  [2:  Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas.] 

